**PREDKLADACIA SPRÁVA**

Materiál **Koncepcia implementácie Agendy 2030 v medzinárodnom prostredí** predkladá minister zahraničných vecí a európskych záležitostí SR na základe uznesenia vlády SR č. 95/2016 bod C.1. z 2. marca 2016.

Dokument **„Premena nášho sveta: Agenda 2030 pre udržateľný rozvoj“** bol schválený členskými štátmi OSN v kontexte jubilejného 70. Valného zhromaždenia OSN v dňoch 25. - 27. septembra 2015. Jedná sa o dokument obsahujúci súbor 17 vzájomne prepojených základných cieľov udržateľného rozvoja tvoriacich nedeliteľný celok, ďalej rozpracovaných v 169 čiastkových úlohách, pričom pozornosť je venovaná všetkým trom základným dimenziám udržateľného rozvoja – ekonomickej, sociálnej aj environmentálnej.

Vláda SR uložila MZVaEZ SR v materiáli „Východiská implementácie Agendy 2030 pre udržateľný rozvoj“, schválenom uznesením vlády č. 95/2016, gesciu implementácie Agendy 2030 v medzinárodnom prostredí. V súlade s týmto uznesením predstavuje predkladaná koncepcia možnosti, ako môže SR prispieť k implementácii 17 cieľov udržateľného rozvoja vo svete, a to nielen prostredníctvom rozvojovej spolupráce, ale aj v rámci **vonkajších aspektov rôznych politík** v gescii jednotlivých rezortov. Tým vytvára inšpiratívny vstup do celkovej národnej stratégie implementácie Agendy 2030 v zmysle uznesenia vlády č. 95/2016, ktorá bude mať širší zámer a bude postavená na prepojení vnútorných a vonkajších politík.

Časový rámec implementácie cieľov udržateľného rozvoja je stanovený do roku 2030, koncepcia ich implementácie v externom prostredí má preto rovnaký časový výhľad. Avšak vzhľadom na dynamické zmeny v externom prostredí v ostatných rokoch, ako aj vyvíjajúce sa kapacity SR, bude nutné túto koncepciu **prehodnotiť a prispôsobiť v polčase jej implementácie**.

Materiál nemá priamy vplyv na rozpočet verejnej správy, nemá priame sociálne vplyvy ani vplyv na podnikateľské prostredie, životné prostredie alebo informatizáciu spoločnosti. Materiál bol predmetom medzirezortného pripomienkového konania.